Amy’Leigh se ma: ‘Dit gaan baie sleg met albei my kinders’ | Netwerk24
Deur Jana Marx 13 November 2019 10:25
“Dit gaan baie sleg. Baie sleg met albei my kinders,” het Angeline de Jager (26), ma van Amy’Leigh (6), Woensdag voor die aanvang van hofverrigtinge in Vanderbijlpark gesê.
“Hulle het haar bang gemaak. Sy is so bang. Hulle het nie ’n idee gehad wat hulle doen nie, nie aan haar nie en ook nie aan die res van ons familie nie,” het pa Wynand (28) gesê, waar hy en Angeline in die hof se openbare galery in die landdroshof in Vanderbijlpark gesit het.
Angeline en Wynand de Jager, Amy’Leigh se ouers, Woensdagoggend in die hof. Foto: Felix Dlangamandla
Die sesjarige se vermeende ontvoerders, Tharina Human (27), Pieter van Zyl (50), Laetitia Nel (40) en Bofokeng Molemohi (24), het daarna vlugtig in die landdroshof in Vanderbijlpark verskyn. Die saak is uitgestel tot 9 Januarie, waarna die verhoordatum vasgestel sal word. Volgens die staatsaanklaer adv. Luanda Ngcobo is uitstaande DNS-uitslae die rede vir die uitstel.
Al vier die beskuldigdes Donderdagoggend in die hof: Tharina Human (27), Laetitia Nel (40), Pieter van Zyl (50) en Bofokeng Molemohi (24). Foto: Felix Dlangamandla
Ngcobo het gesê sy hoop die verhoor kan in Februarie in die hooggeregshof in Palm Ridge, Johannesburg, begin.
Nel, die enigste beskuldigde wat uit is op borgtog, het voordat die hofverrigtinge begin het voor die De Jager-egpaar in die openbare galery ingeskuif.
Nel, geklee in ’n rooi bloes en met haar hare netjies agter haar kop vasgemaak, het heel anders gelyk as voorheen in die hof toe sy telkens betraand saam met haar medebeskuldigdes uit die aanhoudingselle onder die hof begelei is. Foto: Felix Dlangamandla
Geklee in ’n rooi bloes en met haar hare netjies agter haar kop vasgemaak, het sy heel anders gelyk as voorheen in die hof toe sy telkens betraand saam met haar medebeskuldigdes uit die aanhoudingselle onder die hof begelei is.
Human se pa, Riaan Botha, het ná die hofverrigtinge gesê hy gaan kuier gereeld vir sy dogter terwyl sy in aanhouding is.
* Amy’Leigh is op Maandag 2 September voor die Laerskool Kollegepark in Vanderbijlpark uit haar ma se hand gegryp en in ’n wit Toyota Fortuner ingetrek.
Ná ’n reusesoektog en gyselaarsonderhandelinge waarby die polisie se misdaadintelligensie-eenheid betrokke was, is sy die Dinsdag omstreeks 02:00 deur weldoeners in ’n gevaarlike straat in Vanderbijlpark gevind en aan haar ouers terugbesorg.
Human, die vermeende baasbrein agter die ontvoeringsdrama, was ’n gr. RR-onderwyseres by die Laerskool Kollegepark. Sy, Van Zyl en Nel is etlike dae ná die beweerde ontvoering in hegtenis geneem. Molemohi is op 23 September in hegtenis geneem nadat hy glo eers gevlug het.
Meer oor: Angeline De Jager | Vanderbiljpark | Hofsaak | Hof | Amy’Leigh-Ontvoering | Borgtogaansoek